Fis-26 ta' Mejju 2016, il-Kunsill adotta approċċ ġenerali dwar abbozz ta' deċiżjoni maħsuba biex tagħti spinta lis-servizzi tal-broadband. Il-banda 700 MHz, li toffri veloċità għolja u kopertura estensiva, issir disponibbli fl-Ewropa għall-broadband bla fili mill-2020 'l quddiem. Is-servizzi tax-xandir jibqgħu jingħataw prijorità fil-banda taħt 700 MHz għall-inqas sal-2030. , il-Ministru għall-Affarijiet Ekonomiċi tan-Netherlands, qal: "Bit-twessigħ tal-banda 700 MHz għall-broadband bla fili, sar pass importanti lejn broadband disponibbli għal kulħadd fl-UE. Internet veloċi mhuwiex importanti biss għall-iżvilupp ekonomiku fl-UE, iżda anke għall-ħajja ta' kuljum taċ-ċittadini tagħha. Flimkien ma' miżuri oħrajn, il-banda 700 MHz tiżgura internet veloċi fl-UE sal-2020." Skop ġdid għall-banda 700 MHz b'kondizzjonijiet tekniċi armonizzati Skont il-pożizzjoni tal-Kunsill, il-pajjiżi tal-UE jridu jerġgħu jassenjaw il- banda 700 MHz (694-790 MHz) lis-servizzi tal-broadband bla fili b'kondizzjonijiet tekniċi armonizzati sat- 30 ta' Ġunju 2020 . F'każ li ma jkunux jistgħu jagħmlu dan, huma jistgħu jiddeċiedu, għal raġunijiet ġustifikati kif dovut, li jdewmu d-disponibbiltà tal-banda sa mhux aktar minn sentejn . Ir-raġunijiet għal dan id-dewmien jistgħu jinkludu pereżempju interferenzi mhux solvuti li jikkawżaw danni jew kwistjonijiet ta' koordinazzjoni fost il-pajjiżi. L-istati membri jridu jadottaw 'pjan direzzjonali' sat-30 ta' Ġunju 2018, li jiddeskrivi l-mod kif ser jimplimentaw id-deċiżjoni. Dawn il-pjanijiet direzzjonali ser ikunu pubbliċi. Salvagwardja tas-servizzi televiżivi konvenzjonali Il-pożizzjoni tal-Kunsill tistipula li l-istati membri jridu jiżguraw li l-banda taħt 700 MHz trid tkun disponibbli għat-televiżjoni diġitali u l-mikrofoni bla fili tal-inqas sal-2030, skont il-ħtiġijiet nazzjonali. Dan jagħti lis-settur awdjoviżiv prevedibbiltà regolatorja fit-tul f'dak li jirrigwarda d-disponibbiltà ta' spettru suffiċjenti, sabiex huwa jkun jista' jibqa' jipprovdi u jiżviluppa s-servizzi u jiggarantixxi l-investimenti meħtieġa. L-istati membri jitħallew jużaw din il-medda għal għanijiet oħra, li jinkludu s-servizzi tal-internet għal apparati mobbli , b'ċerti kondizzjonijiet. Servizzi mobbli b'veloċità għolja fl-Ewropa kollha Attwalment, il-banda 470-790 MHz tintuża b'mod ġenerali għax-xandir televiżiv diġitali u għal mikrofoni bla fili, pereżempju f'teatri, kunċerti u avvenimenti sportivi. Madankollu, il-veloċità għolja u l-penetrazzjoni tajba pprovduti mill-banda 700 MHz jagħmluha ideali għas-servizzi tal-internet għal apparati mobbli. L-użu koordinat tal-frekwenza għandu jippromwovi l-introduzzjoni tal-4G u jgħin biex jiġi pprovdut broadband ta' kwalità għolja għall-Ewropej kollha. Huwa għandu jagħmilha faċli wkoll li jiġi introdott il-5G ladarba jsir disponibbli (bejn wieħed u ieħor fl-2020). Dan ser jippermetti d-dħul effettiv ta' servizzi innovattivi bħal karozzi kollegati, bliet intelliġenti u kura tas-saħħa mill-bogħod. L-approċċ ġenerali ser ikun il-pożizzjoni tal-Kunsill għan-negozjati mal-Parlament Ewropew. Il-Parlament għadu ma adottax il-pożizzjoni tiegħu. Sabiex it-test ikun jista' jsir liġi, jeħtieġ li jaqblu ż-żewġ isituzzjonijiet. Ara l-paġna tal-laqgħa